CELEX: 32018R1645
Language: bg
Date: 2018-07-13 00:00:00
Title: Делегиран регламент (ЕС) 2018/1645 на Комисията от 13 юли 2018 година за допълнение на Регламент (ЕС) 2016/1011 на Европейския парламент и на Съвета по отношение на регулаторните технически стандарти за формата и съдържанието на заявлението за признаване до компетентния орган на референтната държава членка и за представянето на информация в уведомлението до Европейския орган за ценни книжа и пазари (ЕОЦКП) (Текст от значение за ЕИП.)

5.11.2018   
               
               
                  BG
               
               
                  Официален вестник на Европейския съюз
               
               
                  L 274/36
               
            
         ДЕЛЕГИРАН РЕГЛАМЕНТ (ЕС) 2018/1645 НА КОМИСИЯТА
         от 13 юли 2018 година
         за допълнение на Регламент (ЕС) 2016/1011 на Европейския парламент и на Съвета по отношение на регулаторните технически стандарти за формата и съдържанието на заявлението за признаване до компетентния орган на референтната държава членка и за представянето на информация в уведомлението до Европейския орган за ценни книжа и пазари (ЕОЦКП)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014 (1), и по-специално член 32, параграф 9 от него,
         като има предвид, че:
         
                     (1)
                  
                  
                     Администратор на бенчмаркове, който се намира в трета държава, може да подаде заявление за признаване в Съюза. В заявлението за признаване администраторът трябва изчерпателно да представи механизмите, политиките и процедурите, които е установил, за да изпълни приложимите изисквания по Регламент (ЕС) 2016/1011. Настоящият регламент има за цел да гарантира, че компетентните органи в целия Съюз ще получават единна и последователна информация от администраторите на бенчмаркове в държави извън ЕС, подали заявление за признаване.
                  
               
                     (2)
                  
                  
                     Заявлението за признаване следва да включва информация относно избора на референтна държава членка съгласно член 32, параграф 4 от Регламент (ЕС) 2016/1011 и относно представителя в референтната държава членка. Тази информация следва да даде възможност на компетентния орган на референтната държава членка да се увери, че референтната държава членка е правилно определена и че представителят на администратора, намиращ се в държава извън ЕС, е установен в същата държава членка и разполага с правомощията да действа съгласно изискванията на Регламент (ЕС) 2016/1011.
                  
               
                     (3)
                  
                  
                     За да може компетентният орган да извърши преценка дали съществуват конфликти на интереси, произтичащи от стопанските интереси на собствениците на заявителя, които могат да засегнат независимостта на заявителя и така да навредят на точността и достоверността на неговите бенчмаркове, заявителят следва да представи информация относно дейностите на неговите собственици и структурата на собствеността на неговите предприятия майки.
                  
               
                     (4)
                  
                  
                     Заявителят следва да представи информация относно състава, функционирането и степента на независимост на неговите органи на управление, за да може компетентният орган да извърши преценка дали корпоративната структура на управление гарантира независимостта на администратора при изчисляването на бенчмарка и предотвратяването на конфликти на интереси.
                  
               
                     (5)
                  
                  
                     За да се прецени как конфликтите на интереси се отстраняват, управляват и разкриват, заявителят следва да представи пред компетентния орган обяснение на начините, по които възникващите конфликти на интереси биват установявани, записвани, управлявани, смекчавани, предотвратявани и отстранявани.
                  
               
                     (6)
                  
                  
                     С цел да се предостави възможност на компетентния орган да извърши оценка на целесъобразността и устойчивостта на структурата на вътрешния контрол, наблюдението и системата за отчетност заявителят следва да представи пред компетентния орган своите политики и процедури за наблюдение на дейностите по изготвяне на даден бенчмарк или група от бенчмаркове.
                  
               
                     (7)
                  
                  
                     Заявлението за признаване следва да включва информация, показваща, че механизмите за контрол върху входящите данни, въз основа на които се изчисляват изготвяните от заявителя бенчмаркове, са подходящи за гарантиране на представителността, точността и достоверността на тези данни.
                  
               
                     (8)
                  
                  
                     За да се предостави възможност на компетентния орган да извърши преценка дали изготвяните от заявителя бенчмаркове са подходящи за продължително или бъдещо използване в Съюза, с крайна цел те да бъдат включени в регистъра по член 36 от Регламент (ЕС) 2016/1011, в рамките на заявлението за признаване следва да се представи списък на всички изготвяни от заявителя бенчмаркове, които вече са използвани в Съюза или са предназначени за бъдещо използване в Съюза, както и тяхно описание.
                  
               
                     (9)
                  
                  
                     Информацията за естеството и характеристиките на изготвяните от заявителя бенчмаркове е от значение, за да се покаже на компетентния орган дали е необходимо да се извършва оценка на съответствието с приложимите изисквания на Регламент (ЕС) 2016/1011 във връзка със специалните режими, приложими спрямо бенчмарковете от регулирани данни и стоковите бенчмаркове, които не се основават на данни, подадени от доставчици, повечето от които са поднадзорни субекти съгласно разпоредбите на Регламент (ЕС) 2016/1011.
                  
               
                     (10)
                  
                  
                     Когато счита, че един или повече от неговите бенчмаркове е значим или такъв с малка значимост, заявителят следва да включи в заявлението за признаване информация относно степента на използване на този бенчмарк (бенчмаркове) в Съюза, за да може компетентният орган да прецени дали категоризацията като значим бенчмарк или такъв с малка значимост е правилна. Изготвените от заявителя бенчмаркове, които все още не използвани в Съюза и са включени в заявлението за признаване с оглед потенциално бъдещо използване в ЕС, се считат за бенчмаркове с малка значимост в съответствие с член 3, параграф 1, точка 27) от Регламент (ЕС) 2016/1011.
                  
               
                     (11)
                  
                  
                     Настоящият регламент се основава на проекта на регулаторни технически стандарти, представен на Комисията от Европейския орган за ценни книжа и пазари (ЕОЦКП).
                  
               
                     (12)
                  
                  
                     ЕОЦКП проведе открити обществени консултации по проекта на регулаторни технически стандарти, въз основа на който е изготвен настоящият регламент, анализира потенциалните разходи и ползи и поиска становище от Групата на участниците от сектора на ценните книжа и пазарите, създадената с член 37 от Регламент (ЕС) № 1095/2010 на Европейския парламент и на Съвета (2).
                  
               
                     (13)
                  
                  
                     На администраторите следва да се даде достатъчно време за подготовка на заявления и за обезпечаване на спазването на изискванията, установени с настоящия регламент и регулаторните технически стандарти, посочени в приложението. Поради това настоящият регламент следва да започне да се прилага два месеца след влизането му в сила,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Общи изисквания
            
               1.   При подаване на заявление за признаване по член 32 от Регламент (ЕС) 2016/1011 администратор, който се намира в трета държава, представя посочената в приложението информация.
            
            
               2.   Когато заявителят е пропуснал част от изискваната информация, в заявлението се посочва причината, поради която въпросната информация не е представена.
            
         
         
            Член 2
            Формат на заявлението
            
               1.   Заявлението за признаване се подава на официалния език или на един от официалните езици на референтната държава членка, освен ако не е посочено друго в приложението. Документите, посочени в точка 8 от приложението, се подават на език, обичайно използван в сферата на международните финанси, или на официалния език или на един от официалните езици на референтната държава членка.
            
            
               2.   Заявлението за признаване се подава чрез електронни средства или, ако това е приемливо за съответния компетентен орган — на хартиен носител. С помощта на тези електронни средства се гарантира, че пълнотата, достоверността и поверителността на информацията са съхранени при нейното предаване. Заявителят гарантира, че във всеки подаден документ ясно се посочва за кое конкретно изискване по настоящия регламент се отнася документът.
            
         
         
            Член 3
            Конкретна информация относно политиките и процедурите
            
               1.   Всички политики и процедури, установени с цел спазване на изискванията на Регламент (ЕС) 2016/1011 и описани в заявлението, съдържат или се придружават от:
               
                           а)
                        
                        
                           самоличността на лицето или лицата, които отговарят за одобряването и прилагането на политиките и процедурите;
                        
                     
                           б)
                        
                        
                           описание на това как се наблюдава спазването на политиките и процедурите и самоличността на лицето или лицата, които отговарят за наблюдението;
                        
                     
                           в)
                        
                        
                           описание на мерките, които се предприемат при нарушение на политиките и процедурите.
                        
                     
            
               2.   Когато даден заявител е дружество в рамките на група, той може да спази параграф 1 като подаде политиките и процедурите на своята група, ако те се отнасят до изготвянето на бенчмаркове.
            
         
         
            Член 4
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 25 януари 2019 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 юли 2018 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 171, 29.6.2016 г., стр. 1.
         
            (2)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение № 2009/77/ЕО на Комисията (ОВ L 331, 15.12.2010 г., стр. 84).
      
      
         
            ПРИЛОЖЕНИЕ
            
               Информация, която трябва да бъде предоставена при подаване на заявление за признаване съгласно член 32 от Регламент (ЕС) 2016/1011
            
            
               РАЗДЕЛ А — ИНФОРМАЦИЯ ОТНОСНО ПРЕДОСТАВЯЩОТО ЛИЦЕ И НЕГОВИЯ ПРЕДСТАВИТЕЛ В СЪЮЗА
            
            1.   ОБЩА ИНФОРМАЦИЯ
            
                        а)
                     
                     
                        Пълно наименование на заявителя и неговия идентификационен код на правния субект (ИКПС).
                     
                  
                        б)
                     
                     
                        Адрес на управление в държавата на местонахождение.
                     
                  
                        в)
                     
                     
                        Правен статут.
                     
                  
                        г)
                     
                     
                        Уебсайт, ако има такъв.
                     
                  
                        д)
                     
                     
                        Когато заявителят подлежи на надзор в държавата извън ЕС, в която се намира, информация относно актуалния му лицензен статут, включително дейностите, за които има лиценз, името и адреса на компетентния орган на държавата извън ЕС и връзка към регистъра на този компетентен орган, ако има такъв; при повече от един отговорен надзорен орган се посочва информация за съответните области на компетентност.
                     
                  
                        е)
                     
                     
                        Описание на дейностите на заявителя в ЕС и в държави извън ЕС, независимо дали подлежат на финансово регулиране във или извън ЕС, които са относими към дейността по изготвяне на бенчмаркове, заедно с описание на мястото, където тези дейности се осъществяват.
                     
                  
                        ж)
                     
                     
                        Когато заявителят е част от група, структура на групата, заедно с диаграма на собствеността, която да показва връзките между всяко предприятие майка и неговите дъщерни предприятия. Представените в диаграмата предприятия и дъщерни предприятия се посочват с тяхното пълно наименование, правен статут, седалище и адрес на управление.
                     
                  
                        з)
                     
                     
                        Лична декларация за добрата репутация, включително подробна информация, ако е приложимо, за всеки случай на:
                        
                                    i)
                                 
                                 
                                    минали и висящи производство за дисциплинарни нарушения от негова страна (освен ако не са отхвърлени);
                                 
                              
                                    ii)
                                 
                                 
                                    отказ на лиценз или регистрация от страна на финансов орган;
                                 
                              
                                    iii)
                                 
                                 
                                    отнемане на лиценз или заличаване на регистрация от страна на финансов орган.
                                 
                              
                  2.   ПРЕДСТАВИТЕЛ В РЕФЕРЕНТНАТА ДЪРЖАВА ЧЛЕНКА
            
                        а)
                     
                     
                        Документирани доказателства в подкрепа на избора на референтната държава членка при прилагане на критериите, предвидени в член 32, параграф 4 от Регламент (ЕС) 2016/1011.
                     
                  
                        б)
                     
                     
                        По отношение на представител, установен в референтната държава членка съгласно член 32, параграф 3 от Регламент (ЕС) 2016/1011, неговите:
                        
                                    i)
                                 
                                 
                                    пълно наименование;
                                 
                              
                                    ii)
                                 
                                 
                                    длъжност — за физическо лице, или правен статут — за юридическо лице;
                                 
                              
                                    iii)
                                 
                                 
                                    за юридическо лице — учредителен акт, устав или други учредителни документи, както и уточнение дали подлежи на надзор от надзорен орган;
                                 
                              
                                    iv)
                                 
                                 
                                    адрес;
                                 
                              
                                    v)
                                 
                                 
                                    електронна поща;
                                 
                              
                                    vi)
                                 
                                 
                                    телефон;
                                 
                              
                                    vii)
                                 
                                 
                                    писмено потвърждение за правомощията на представителя да действа от името на заявителя съгласно член 32, параграф 3 от Регламент (ЕС) 2016/1011;
                                 
                              
                                    viii)
                                 
                                 
                                    подробна информация относно изпълнението на функцията по наблюдение от представителя във връзка с изготвянето на бенчмаркове, които могат да бъдат използвани в Съюза;
                                 
                              
                                    ix)
                                 
                                 
                                    име, длъжност, адрес, електронна поща и телефонен номер на лицето за контакт при представителя.
                                 
                              
                  3.   ОРГАНИЗАЦИОННА СТРУКТУРА И УПРАВЛЕНИЕ
            
                        а)
                     
                     
                        Вътрешна организационна структура на съвета на директорите, комитетите на висшето ръководство, функцията по наблюдение и всички други вътрешни органи, които упражняват значими ръководни функции, свързани с изготвянето на даден бенчмарк, включително техните:
                        
                                    i)
                                 
                                 
                                    техническо задание или негово резюме; както и
                                 
                              
                                    ii)
                                 
                                 
                                    спазване на всякакви кодекси за управление или подобни разпоредби.
                                 
                              
                  
                        б)
                     
                     
                        Процедури, гарантиращи, че служителите на администратора и всички други физически лица, чиито услуги са на негово разположение или под негов контрол и които пряко участват в изготвянето на даден бенчмарк, притежават необходимите умения, знания и опит за възложените им задължения и действат при спазване на разпоредбите на член 4, параграф 7 от Регламент (ЕС) 2016/1011.
                     
                  
                        в)
                     
                     
                        Брой на служителите (временни и постоянни), които участват в изготвянето на даден бенчмарк.
                     
                  4.   КОНФЛИКТИ НА ИНТЕРЕСИ
            
                        а)
                     
                     
                        Политики и процедури за решаване на следното:
                        
                                    i)
                                 
                                 
                                    как текущите и потенциалните конфликти на интереси се установяват, записват, управляват, смекчават, предотвратяват или отстраняват — сега или при възникването им в бъдеще;
                                 
                              
                                    ii)
                                 
                                 
                                    конкретни обстоятелства, които са приложими за заявителя или за конкретен бенчмарк, изготвян от заявителя и подлежащ на използване в Съюза, във връзка с който е много вероятно да възникнат конфликти на интереси, включително когато се използва експертно мнение или се упражнява преценка в процеса на определяне на бенчмарка, когато заявителят се намира в рамките на същата група като потребител на даден бенчмарк и когато доставчикът на данните е част от пазара или икономическата действителност, които бенчмаркът е предназначен да измерва.
                                 
                              
                  
                        б)
                     
                     
                        За даден бенчмарк или група от бенчмаркове, списък на всички установени съществени конфликти на интереси, заедно със съответните мерки за тяхното смекчаване.
                     
                  
                        в)
                     
                     
                        Структурата на политиката за възнагражденията, като се посочват критериите, които се използват за определяне на възнаграждението на лицата, участващи пряко или непряко в дейността по изготвяне на бенчмаркове.
                     
                  5.   СТРУКТУРА НА ВЪТРЕШНИЯ КОНТРОЛ, НАБЛЮДЕНИЕТО И СИСТЕМАТА ЗА ОТЧЕТНОСТ
            
                        а)
                     
                     
                        Политики и процедури за наблюдение на дейностите по изготвяне на даден бенчмарк или група от бенчмаркове, включително във връзка със:
                        
                                    i)
                                 
                                 
                                    информационните системи;
                                 
                              
                                    ii)
                                 
                                 
                                    управлението на риска, включително структурата на рисковете, които могат да възникнат и повлияят на точността, достоверността и представителността на изготвените бенчмаркове или на непрекъснатостта на дейността по изготвяне, заедно със съответните мерки за смекчаване;
                                 
                              
                                    iii)
                                 
                                 
                                    учредяване, роля и дейност на функцията по наблюдение, описани в член 5 от Регламент (ЕС) 2016/1011 и допълнително конкретизирани в регулаторните технически стандарти, приети съгласно член 5, параграф 5 от Регламент (ЕС) 2016/1011 (1), или съответните принципи относно финансовите бенчмаркове, договорени от Международната организация на комисиите по ценни книжа (IOSCO) на 17 юли 2013 г. („принципите на IOSCO за финансовите бенчмаркове“), или принципите за агенциите за докладване на цените на петрола, утвърдени от IOSCO на 5 октомври 2012 г. („принципите на IOSCO за агенциите за докладване на цените на петрола“), според случая, включително процедури за назначаване, заместване или отстраняване на лица в рамките на функцията по наблюдение;
                                 
                              
                                    iv)
                                 
                                 
                                    създаване, роля и функциониране на механизмите за контрол, описани в член 6 от Регламент (ЕС) 2016/1011 или в съответните принципи на IOSCO за финансовите бенчмаркове или за агенциите за докладване на цените на петрола, според случая, включително процедури за назначаване, заместване или отстраняване на лицата, отговарящи за тези механизми;
                                 
                              
                                    v)
                                 
                                 
                                    механизми за отчетност, описана в член 7 от Регламент (ЕС) 2016/1011 или в съответните принципи на IOSCO за финансовите бенчмаркове или за агенциите за докладване на цените на петрола, според случая, включително процедури за назначаване, заместване или отстраняване на лицата, отговарящи за тези механизми.
                                 
                              
                  
                        б)
                     
                     
                        Планове за непредвидени ситуации за определяне и публикуване на даден бенчмарк на временна основа.
                     
                  
                        в)
                     
                     
                        Процедури за вътрешно докладване на нарушения на Регламент (ЕС) 2016/1011 за ръководители, служители и всички други физически лица, чиито услуги са предоставени на разположение на доставчика на данни или са под негов контрол.
                     
                  6.   ВЪЗЛАГАНЕ НА ПОДИЗПЪЛНИТЕЛИ
            Когато дейност, формираща част от процеса по изготвяне на даден бенчмарк или група от бенчмаркове, се възлага на подизпълнители:
            
                        а)
                     
                     
                        договореностите за възлагане на подизпълнители, включително споразумения за равнище на обслужване, които показват спазване на член 10 от Регламент (ЕС) 2016/1011 или на съответните принципи на IOSCO за финансовите бенчмаркове или за агенциите за докладване на цените на петрола, според случая;
                     
                  
                        б)
                     
                     
                        подробна информация относно възложените на подизпълнители функции, освен ако тази информация вече е включена в съответните договори;
                     
                  
                        в)
                     
                     
                        политики и процедури относно наблюдението на възложените на подизпълнители дейности, освен ако тази информация вече е включена в съответните договори.
                     
                  7.   СЪОТВЕТСТВИЕ С ПРИНЦИПИТЕ НА IOSCO
            
                        а)
                     
                     
                        Когато е налична, оценка от независим външен одитор за съответствие с принципите на IOSCO за финансовите бенчмаркове, договорени от Международната организация на комисиите по ценни книжа (IOSCO) на 17 юли 2013 г. („принципите на IOSCO за финансовите бенчмаркове“), или принципите за агенциите за докладване на цените на петрола, утвърдени от IOSCO на 5 октомври 2012 г. („принципите на IOSCO за агенциите за докладване на цените на петрола“), според случая;
                     
                  
                        б)
                     
                     
                        Когато заявителят подлежи на надзор, сертифицирането (ако има такова) от страна на компетентния орган на държавата извън ЕС, в която се намира, удостоверяващо съответствие с посочените в буква а) принципи на IOSCO.
                     
                  8.   ДРУГА ИНФОРМАЦИЯ
            
                        а)
                     
                     
                        Заявителят може да предостави всяка свързана с неговото заявление допълнителна информация, която счита за целесъобразна.
                     
                  
                        б)
                     
                     
                        Заявителят представя тази информация по начина и във формата, посочени от компетентния орган.
                     
                  
               РАЗДЕЛ Б — ИНФОРМАЦИЯ ОТНОСНО БЕНЧМАРКОВЕТЕ
            
            9.   ОПИСАНИЕ НА СЪЩЕСТВУВАЩИТЕ ИЛИ БЪДЕЩИ БЕНЧМАРКОВЕ ИЛИ ГРУПИ ОТ БЕНЧМАРКОВЕ, КОИТО МОГАТ ДА БЪДАТ ИЗПОЛЗВАНИ В СЪЮЗА
            
                        а)
                     
                     
                        Списък, включващ всички бенчмаркове, изготвени от заявителя, които вече са използвани в Съюза и техните международни идентификационни номера на ценните книжа (ISIN), ако са налични.
                     
                  
                        б)
                     
                     
                        Описание на бенчмарка или групата от бенчмаркове, които са изготвени и вече се използват в Съюза, включително описание на базовия пазар или икономическа действителност, които бенчмаркът или групата от бенчмаркове имат за цел да измерват, заедно с посочване на източниците, използвани за осигуряване на това описание, както и описание на доставчиците на входящи данни, ако има такива, за конкретния бенчмарк или групата от бенчмаркове.
                     
                  
                        в)
                     
                     
                        Списък, включващ всички бенчмаркове, които ще бъдат предлагани за използване в Съюза и техните ISIN номера, ако са налични.
                     
                  
                        г)
                     
                     
                        Описание на бенчмарка или групата от бенчмаркове, които ще бъдат предлагани за използване в Съюза, включително описание на базовия пазар или икономическата действителност, които бенчмаркът или групата от бенчмаркове измерват, заедно с посочване на източниците, използвани за осигуряване на това описание, както и описание на доставчиците на входящи данни, ако има такива, за конкретния бенчмарк или група от бенчмаркове.
                     
                  
                        д)
                     
                     
                        Всяко документирано доказателство, че даден бенчмарк или група от бенчмаркове, описани в буква б) и буква г), могат да се считат за бенчмаркове от регулирани данни съгласно определението, посочено в член 3, параграф 1, подточка 24) от Регламент (ЕС) 2016/1011, и следователно могат да се ползват от изключенията, изброени в член 17, параграф 1 от същия регламент.
                     
                  
                        е)
                     
                     
                        Всяко документирано доказателство, че даден бенчмарк или група от бенчмаркове, описани в буква б) и буква г), могат да се считат за стокови бенчмаркове съгласно определението, посочено в член 3, параграф 1, подточка 23) от Регламент (ЕС) 2016/1011, и че не се основават на входящи данни, внесени от доставчици на данни, по-голямата част от които са поднадзорни субекти, заедно с всички доказателства за прилагането на изискванията за специален режим, посочени в член 19 и приложение II към регламента или съответните принципи на IOSCO за агенциите за докладване на цените на петрола.
                     
                  
                        ж)
                     
                     
                        Всяко документирано доказателство, че даден бенчмарк или група от бенчмаркове, описани в буква б) и буква г), могат да се считат за бенчмаркове за лихвени проценти съгласно определението, посочено в член 3, параграф 1, подточка 22) от Регламент (ЕС) 2016/1011, заедно с всички доказателства за прилагането на изискванията за специален режим, посочени в член 18 и приложение I към регламента.
                     
                  
                        з)
                     
                     
                        Всяко документирано доказателство, че даден бенчмарк или група от бенчмаркове, описани в буква б), имат известна степен на ползване на територията на Съюза, което квалифицира съответния бенчмарк или всички бенчмаркове, включени в съответната група от бенчмаркове, или като значими бенчмаркове съгласно определението, посочено в член 3, параграф 1, подточка 26) от Регламент (ЕС) 2016/1011, или като бенчмаркове с малка значимост съгласно определението, посочено в член 3, параграф 1, подточка 27) от Регламент (ЕС) 2016/1011. Информацията, която следва да бъде представена, ще бъде определена, доколкото е възможно, въз основа на разпоредбите на Делегиран регламент (ЕС) 2018/66 на Комисията (2) за оценката на номиналната стойност на финансовите инструменти, различни от дериватите, на условната стойност на дериватите и на нетната стойност на активите на инвестиционните фондове, които в рамките на Съюза се позовават на бенчмаркове от държави извън ЕС, включително в случай на непряко позоваване на който и да било подобен бенчмарк в рамките на комбинация от бенчмаркове.
                     
                  
                        и)
                     
                     
                        Причината за прилагането от страна на администратора на някое от изключенията, посочени в член 25, параграф 1 от Регламент (ЕС) 2016/1011 за значимите бенчмаркове и в член 26, параграф 1 от същия регламент за бенчмарковете с малка значимост, по отношение на бенчмарка; информацията следва да бъде представена, доколкото е възможно, въз основа на формата, установен с техническите стандарти за изпълнение, приети с член 25, параграф 8 и член 26, параграф 5 от Регламент (ЕС) 2016/1011 (3).
                     
                  
                        й)
                     
                     
                        Информация относно мерките за справяне с корекциите при определяне или публикуване на даден бенчмарк.
                     
                  
                        к)
                     
                     
                        Информация относно процедурата, която доставчикът на данни трябва да следва в случай на промени или прекратяване на даден бенчмарк, в съответствие с член 28, параграф 1 от Регламент (ЕС) 2016/1011 или със съответните принципи на IOSCO за финансовите бенчмаркове или за агенциите за докладване на цените на петрола, според случая.
                     
                  10.   ВХОДЯЩИ ДАННИ И МЕТОДИКА
            
                        а)
                     
                     
                        За всеки бенчмарк или група от бенчмаркове, политики и процедури относно входящите данни, включително тези, отнасящи се до:
                        
                                    i)
                                 
                                 
                                    вида на използваните входящи данни, приоритетното им използване и всяко упражняване на преценка или експертно мнение;
                                 
                              
                                    ii)
                                 
                                 
                                    всеки процес за гарантиране, че входящите данни са достатъчни, подходящи и подлежащи на проверка;
                                 
                              
                                    iii)
                                 
                                 
                                    критериите за определяне кой може да предоставя входящи данни на администратора и процес за подбор на доставчици на данни;
                                 
                              
                                    iv)
                                 
                                 
                                    оценка на входящите данни, предоставени от доставчика и процес на валидиране на входящите данни.
                                 
                              
                  
                        б)
                     
                     
                        За всеки бенчмарк или група от бенчмаркове, по отношение на методиката:
                        
                                    i)
                                 
                                 
                                    описание на методиката, в което се посочват ключовите елементи на методиката в съответствие с член 13 от Регламент (ЕС) 2016/1011 на Европейския парламент и на Съвета, допълнително конкретизирани в регулаторните технически стандарти, приети съгласно член 13, параграф 3 от Регламент (ЕС) 2016/1011 (4);
                                 
                              
                                    ii)
                                 
                                 
                                    Политики и процедури, включително такива, отнасящи се до:
                                    
                                                —
                                             
                                             
                                                предприетите мерки за осигуряване на валидиране и преглед на методиката, включително проведените изпитвания и бек-тестове;
                                             
                                          
                                                —
                                             
                                             
                                                процеса за извършване на консултации за всяка предложена съществена промяна в методиката.
                                             
                                          
                              
                  
               (1)  Делегиран регламент (ЕС) 2018/1637 на Комисията от 13 юли 2018 година за допълване на Регламент (ЕС) 2016/1011 на Европейския парламент и на Съвета във връзка с регулаторни технически стандарти за процедурите и характеристиките на функцията по наблюдение (вж. страница 1 от настоящия брой на Официален вестник).
            
               (2)  Делегиран регламент (ЕС) 2018/66 на Комисията от 29 септември 2017 година за допълване на Регламент (ЕС) 2016/1011 на Европейския парламент и на Съвета с уточняването на начина на оценка на номиналната стойност на финансовите инструменти, различни от дериватите, на условната стойност на дериватите и на нетната стойност на активите на инвестиционните фондове (ОВ L 12, 17.1.2018 г., стр. 11).
            
               (3)  Регламент за изпълнение (ЕС) 2018/1106 на Комисията от 8 август 2018 година за определяне на технически стандарти за изпълнение относно образци за декларацията за съответствие, които да се публикуват и поддържат от администраторите на значими бенчмаркове и такива с малка значимост, съгласно Регламент (ЕС) 2016/1011 на Европейския парламент и на Съвета (ОВ L 202, 9.8.2018 г., стр. 9).
            
               (4)  Делегиран регламент (ЕС) 2018/1641 на Комисията от 13 юли 2018 година за допълнение на Регламент (ЕС) 2016/1011 на Европейския парламент и на Съвета по отношение на регулаторните технически стандарти за допълнително конкретизиране на информацията, която администраторите на критични или значими бенчмаркове предоставят относно използваната методика за определяне на бенчмарка, вътрешния преглед и одобряване на методиката и относно процедурите за извършване на съществени промени в методиката (вж. страница 21 от настоящия брой на Официален вестник).